Komisjoni otsus,

11. september 1986,

kohapealsete kontrollide rakendamise kohta veiste, sigade ja värske liha importimisel kolmandatest riikidest

(86/474/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 12. detsembri 1972. aasta direktiivi 72/462/EMÜ tervishoiu ja veterinaarinspektsiooni probleemide kohta veiste, sigade ja värske liha impordil kolmandatest riikidest, [1] viimati muudetud määrusega (EMÜ) nr 3768/85, [2] eriti selle artiklit 5,

võttes arvesse nõukogu 21. detsembri 1976. aasta direktiivi 77/96/EMÜ trihhiinide (Trichinella spiralis) kindlakstegemise kohta värske kodusealiha importimisel kolmandatest riikidest, [3] viimati muudetud määrusega (EMÜ) nr 3768/85, eriti selle artiklit 6,

ning arvestades, et:

8. aprilli 1983. aasta otsuses 83/196/EMÜ, mis käsitleb kohapealseid kontrolle veiste, sigade ja värske liha importimisel kolmandatest riikidest, [4] sätestas komisjon ajutiselt ühenduse kontrollide nõuded; kohapealsetel kontrollidel saadud rahuldavaid kogemusi silmas pidades oleks soovitatav kontrollimeetodid lõplikult kinnitada;

käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Liikmesriikide ja komisjoni veterinaareksperdid teevad komisjoni juhtimisel kohapealseid veterinaarkontrolle, et veenduda, kas direktiivi 72/462/EMÜ ja eriti artikli 3 lõike 2 sätteid ka tegelikkuses kohaldatakse. Kõnealused inspektsioonid viiakse läbi kord kolme aasta jooksul igas riigis, mis on kantud vastavalt nimetatud direktiivi artikli 3 lõikele 1 koostatud loetellu.

Kui loomatervishoiu nõuded seda õigustavad, võib komisjon siiski pärast liikmesriikidega konsulteerimist alalises veterinaarkomitees teatavaid kontrolle edasi lükata või varem läbi viia või teha täiendavaid kontrolle.

2. Liikmesriikide ja komisjoni veterinaareksperdid teevad komisjoni juhtimisel asjaomases riigis või asjaomastes riikides veterinaarkontrolle enne, kui alalisele veterinaarkomiteele on esitatud ettepanek täiendada otsuse jaoks vastavalt direktiivi 72/462/EMÜ artikli 3 lõikele 1 koostatud loetelu.

3. Liikmesriigi konkreetsel taotlusel võivad liikmesriikide ja komisjoni veterinaareksperdid komisjoni juhtimisel viia läbi veterinaarkontrolli asjaomases riigis või asjaomastes riikides enne, kui alalisele veterinaarkomiteele esitatakse otsuse kohta ettepanek:

- muuta vastavalt direktiivi 72/462/EMÜ artikli 3 lõikele 1 koostatud loetelu,

- lubada jätkata loomade ja värske liha importi vastavalt direktiivi 72/462/EMÜ artikli 28 lõikele 4,

- võetavate meetmete osas, kui veterinaarkontrollide käigus tehtud tähelepanekud veiste või sigade impordi kohta vastavalt direktiivi 72/462/EMÜ artiklile 12 või värske liha impordi kohta vastavalt artiklitele 23 ja 24 või mistahes muu komisjoni käsutusse jõudnud teave näitavad, et eespool nimetatud direktiivi sätteid või selle rakendusmeetmeid ei ole täidetud, või tekitavad kahtlust, kas luba tuleks alles jätta ka edaspidiseks.

Artikkel 2

1. Liikmesriikide ja komisjoni veterinaareksperdid viivad komisjoni juhtimisel läbi kohapealseid tervishoiukontrolle, et veenduda, kas direktiivi 72/462/EMÜ sätteid ning eriti artikli 4 lõikeid 2 ja 3 ning direktiivi 77/96/EMÜ ka tegelikkuses kohaldatakse. Kõnealuseid kontrolle tehakse vähemalt kord aastas kõigis tapamajades, lihalõikusettevõtetes ja väljaspool tapamaja või lõikamishoonet asuvates külmhoonetes, mis on kantud mõnda vastavalt direktiivi 72/462/EMÜ artikli 4 lõikele 1 või direktiivi 77/96/EMÜ artiklile 4 koostatud loetellu.

Kui loomatervishoiu nõuded seda õigustavad, võib komisjon siiski pärast liikmesriikidega konsulteerimist alalises veterinaarkomitees:

- teatavaid kontrolle edasi lükata või varem läbi viia või teha täiendavaid kontrolle,

- asendada need korrapärased kontrollid pisteliste kontrollidega.

2. Liikmesriikide ja komisjoni veterinaareksperdid kontrollivad komisjoni juhtimisel asjaomast ettevõtet või asjaomaseid ettevõtteid kohapeal enne, kui alalisele veterinaarkomiteele on esitatud ettepanek täiendada otsuse jaoks mõnda vastavalt direktiivi 72/462/EMÜ artikli 4 lõikele 1 või direktiivi 77/96/EMÜ artiklile 4 koostatud loetelu.

3. Liikmesriigi konkreetsel taotlusel võivad liikmesriikide ja komisjoni veterinaareksperdid komisjoni juhtimisel kontrollida asjaomast ettevõtet või asjaomaseid ettevõtteid kohapeal enne, kui alalisele veterinaarkomiteele esitatakse otsuse kohta ettepanek:

- muuta mõnda direktiivi 72/462/EMÜ artikli 4 lõike 1 või direktiivi 77/96/EMÜ artikli 4 kohaselt koostatud loetelu,

- võetavate meetmete osas, kui tervishoiu kontrollide käigus tehtud tähelepanekud impordi kohta vastavalt direktiivi 72/462/EMÜ artiklile 24 või mistahes muu komisjoni käsutusse jõudnud teave näitavad, et direktiivide 72/462/EMÜ ja 77/96/EMÜ sätteid või nende rakendusmeetmeid ei ole täidetud, või tekitavad kahtlust, kas luba tuleks alles jätta ka edaspidiseks.

Artikkel 3

Mõlemal juhul määrab komisjon, vajaduse korral pärast liikmesriigiga konsulteerimist, nende veterinaarekspertide arvu ja kvalifikatsiooni, kelle ta määrab läbi viima artiklites 1, 2 ja 4 osutatud kontrolle. Vähemalt üks liikmesriigi ekspert osaleb artiklites 1 ja 2 ning artikli 4 lõikes 2 sätestatud kontrollide läbiviimiseks ette võetud ülesannetes.

Artikkel 4

1. Artiklites 1 ja 2 ettenähtud kontrolle võivad läbi viia veterinaareksperdid, kes on maksimaalselt kolme aasta pikkusel välislähetusel.

2. Vähemalt kord aastas abistavad teised veterinaareksperdid neid osade eespool nimetatud kontrollide läbiviimisel.

Artikkel 5

1. Liikmesriikide veterinaareksperdid, kelle määrab komisjon vastavalt direktiivi 72/462/EMÜ artikli 5 kolmandale taandele, tegutsevad komisjoni juhtimisel. Nad ei tohi mingitel asjaoludel isiklikes huvides kasutada kontrollide käigus saadud mistahes teavet ega avaldada seda teavet isikutele, kes ei kuulu pädevatesse teenistustesse.

2. Komisjon tasub liikmesriikide veterinaarekspertide sõidu- ja elamiskulud vastavalt sõidu- ja elamiskulude hüvitamise eeskirjadele, mis käsitlevad isikuid väljastpoolt komisjoni, kelle komisjon on kutsunud tegutsema ekspertidena.

Artikkel 6

Komisjon esitab liikmesriikidele alalises veterinaarkomitees kirjalikud aruanded kontrollide tulemuste kohta, eriti kui need näitavad, et direktiivi 72/462/EMÜ artikli 3 lõikes 1 ja artikli 4 lõikes 1 ning direktiivi 77/96/EMÜ artikli 4 lõikes 2 osutatud loetelu või loetelusid tuleks täiendada või muuta direktiivi 72/462/EMÜ artiklis 30 ettenähtud korras.

Edasilükkamatutel juhtudel tuleb liikmesriike teavitada suuliselt või teleksi teel.

Artikkel 7

Käesolev otsus vaadatakse läbi enne 1. jaanuari 1992.

Artikkel 8

Käesolev otsus on adresseeritud liikmesriikidele.

Brüssel, 11. september 1986

Komisjoni nimel

asepresident

Frans Andriessen

[1] EÜT L 302, 31.12.1972, lk 28.

[2] EÜT L 362, 31.12.1985, lk 8.

[3] EÜT L 26, 31.1.1977, lk 67.

[4] EÜT L 108, 26.4.1983, lk 18.

--------------------------------------------------